melléklet

**PÁLYÁZATI FELHÍVÁS**

**A CSOKONAI SZÍNHÁZ VEZETŐI (IGAZGATÓI) MUNKAKÖRÉNEK BETÖLTÉSÉRE**

Debrecen Megyei Jogú Város Önkormányzatának Közgyűlése (4024 Debrecen, Piac u. 20.) pályázatot hirdet a Csokonai Színház (4024 Debrecen, Kossuth u. 10.) vezetői (igazgatói) munkakörének betöltésére az előadói-művészeti szervezetek támogatásáról és sajátos foglalkoztatási szabályairól szóló 2008. évi XCIX. törvény (a továbbiakban: Emtv.) 39-41. §-ában foglaltak alapján, figyelemmel az előadó-művészeti szervezet vezetőjének választására irányuló pályázati eljárásról és a munkakör betöltésének szabályairól szóló 155/2017. (VI. 15.) Korm. rendelet (a továbbiakban: Korm. rendelet) rendelkezéseire.

A Csokonai Színház nemzeti minősítésű előadó-művészeti szervezet, gazdasági szervezettel nem rendelkező költségvetési szerv.

**Az intézmény feladata:** Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontja és az Emtv. 3. §-a alapján végzett művészeti tevékenység.

A Csokonai Színház próza és opera tagozattal rendelkező többtagozatos repertoár színház, amely klasszikus és kortárs szerzők művét prózai és zenés darabokat, valamint táncműveket egyaránt műsorára tűz. Színházi előadásokat tart bel- és külföldön egyaránt.

**Az intézmény éves költségvetésének tervezett fő előirányzatai:** Az intézmény 2018. évi költségvetésének fő előirányzatai az Önkormányzat 2018. évi költségvetésének elfogadását követően válnak ismertté.

Az intézmény 2017. évi költségvetésének főbb sarokszámai:

|  |  |
| --- | --- |
| Önkormányzati támogatás: |  469 656 396 Ft |
| Fenntartói ösztönző részhozzájárulás: |  207 200 000 Ft |
| Művészeti ösztönző részhozzájárulás: |  310 800 000 Ft |
| Saját bevétel: |  190 890 000 Ft |
| Összesen: | 1 178 546 396 Ft |
| Engedélyezett létszám: |  228 Fő |
| Közalkalmazotti létszám |
| nem művészi munkakörben foglalkoztatott |  131,5 Fő |
| művészi munkakörben foglalkozatott |  96,5 Fő |
| Szerződéses jogviszonyban foglalkoztatottak száma |
| nem művészi munkakörben |  8 Fő |
| művészi munkakörben |  152 Fő |

**Az előadó-művészeti szervezet művészi arculatával, művészi vezetési módjával, teljesítménymutatóival, a foglalkoztatással kapcsolatos tartalmi követelmények**

1. **a Magyar Állammal kötött közszolgáltatási szerződés és az önkormányzattal kötött fenntartói megállapodás alapján különösen:**
2. évadonként legalább 280 előadás megtartása, 80 000 fős fizető nézőszám elérése,
3. legalább három balett- és operabemutató és e két műfajban összesen legalább 40 előadás létrehozása,
4. a klasszikus nemzeti repertoár egyes darabjainak rendszeres bemutatása, melyet korszerű formanyelven szólaltat meg,
5. a kortárs magyar drámai művek létrehozásának és színpadi bemutatásának elősegítése, ennek érdekében évadonként legalább egy kortárs magyar dráma ősbemutatója,
6. évadonként legalább kettő, különböző korosztálynak szóló gyermek és ifjúsági produkció bemutatása, melyeket színházi nevelési, drámapedagógiai és/vagy színházpedagógiai tevékenységgel egészít ki,
7. a független előadó-művészeti szférával együttműködés, ennek érdekében évadonként legalább két különböző, nyilvántartott független szervezet által létrehozott, magas művészi értékű produkció befogadása,
8. a határon túli magyar és előadó-művészeti szervezetekkel együttműködés és folyamatos szakmai kapcsolat fenntartása, ennek során évente legalább két különböző határon túli szervezet által létrehozott előadás befogadása, vagy koprodukció létrehozása,
9. a közönségkapcsolatok folyamatos erősítése, professzionális külső és belső kommunikáció biztosítása, új közönségréteg kinevelése,
10. évadonként legalább 5 tájelőadás tartása, legalább egy alkalommal hazai előadó-művészeti fesztiválon való részvétel,
11. nemzetközi előadó-művészeti életben való jelenlét biztosítása, nemzetközi szakmai-művészi kapcsolatrendszer kialakítása és fenntartása,
12. a legmagasabb szakmai követelmény elérése érdekében folyamatosan gondoskodik arról, hogy a művészek szakmai fejlődése biztosított legyen, folyamatosan biztosítja a társulat fejlődéséhez szükséges szakmai műhelymunka feltételeit. Művészeti koncepciójában a társulati működéshez, a művészek fejlődéséhez szükséges követelményeket érvényre juttatja. A minőségi szakmai munkához elengedhetetlen műszaki hátterét saját műszaki kiszolgáló személyzettel biztosítja, mely személyzet alkalmas nagyszínpadi produkciók önálló lebonyolítására,
13. növelje a szakirányú felsőfokú végzettséggel rendelkezők arányát.
14. **Debrecen Megyei Jogú Város Kulturális Stratégiája 2018-2030 című dokumentumban meghatározott intézményi stratégiai célok megvalósítása, így különösen:**
15. a DESZKA Fesztivál és a MAGDAFESZT továbbfejlesztése, nemzetközi láthatóságának növelése,
16. a Csokonai Ifjúsági Program továbbfejlesztése, infrastrukturális és személyi feltételeinek javítása,
17. a Google-generáció megszólítása, bevonás a Színház életébe, korszerű válaszok a digitalizációval és a virtualizálódással kapcsolatos kihívásokra.

**A munkakörébe tartozó lényeges feladatok:**

* gondoskodik a Színház működéséhez jogszabályban előírt belső szabályzatok elkészítéséről, gyakorolja a Színház közalkalmazottai felett a munkáltatói jogokat,
* gondoskodik a költségvetési szerv működtetéséért, a használatában lévő vagyon használatával, védelmével összefüggő feladatok teljesítéséért,
* feladataa költségvetés tervezése, az előirányzatok módosítása, átcsoportosítása és felhasználása (a továbbiakban együtt: gazdálkodás) végrehajtása a Debreceni Intézményműködtető Központtal kötött munkamegosztási megállapodásban foglaltak szerint,
* a Csokonai Színház és Színészház felújításának időszakában közreműködik az egyéb játszóhelyek megszervezésében, a költözés lebonyolításában (kivitelezés időszaka várhatóan 2019 novembertől 2021 áprilisáig),
* az Interreg V-A Romania-Hungary Program keretében benyújtandó támogatási kérelmekben megfogalmazott szakmai koncepciók megvalósítása.

**A vezetői (igazgatói) munkakör betöltésének feltételei:**

* szakirányú felsőfokú végzettség (szakirányú felsőfokú végzettségnek minősül a felsőfokú oktatási intézményben szerzett, az intézmény alaptevékenységének megfelelő felsőfokú végzettség és szakképzettség, vagy jogász vagy közgazdász szakképzettség.

Ezen feltétel alól a Korm. rendelet 8. § (5) bekezdésében meghatározott személyi kör mentesül, a Korm. rendelet 8. § (6) bekezdése alapján pedig a miniszter felmentést adhat.) és

* legalább ötéves szakmai gyakorlat vagy legalább hároméves előadó-művészeti szervezetnél szerzett vezetői gyakorlat (szakmai gyakorlatnak minősül a valamely előadó-művészeti szervezetnél, a szervezet alaptevékenységének megfelelő és ahhoz közvetlenül kapcsolódó munkakörben, munkavégzésre irányuló egyéb jogviszony esetében pedig az ilyen feladatkörben eltöltött idő. Vezetői gyakorlatnak minősül a valamely előadó-művészeti szervezetnél vezetői vagy magasabb vezetői munkakörben, vagy e feladatkörben munkavégzésre irányuló egyéb jogviszonyban eltöltött idő.),
* büntetlen előélet,
* a magyar nyelv ismerete,
* az egyes vagyonnyilatkozat-tételi kötelezettségekről szóló 2007. évi CLII. törvény alapján vagyonnyilatkozat-tétel.

**A foglalkoztatás jellege**: teljes munkaidő.

Az igazgató feladatát határozott időtartamú munkaviszonyban látja el, a munka törvénykönyvéről szóló 2012. évi I. törvény (Mt.) vezető állású munkavállalókra vonatkozó rendelkezései alkalmazásával, az Emtv.-ben foglalt eltérésekkel.

**A munkaviszony időtartama:** 2018. július 1. napjától 2023. június 30. napjáig terjedő határozott időtartamú jogviszony.

**Munkába lépés napja:** 2018. július 1.

**Javadalmazás:** a munkabér összege a felek közötti megegyezéssel az Mt. vezető állású munkavállalókra vonatkozó rendelkezései alapján kerül megállapításra, figyelemmel az Emtv. 39/A. §-ában foglaltakra.

**A pályázatnak tartalmaznia kell:**

* a pályázó által megvalósítani kívánt hosszútávú művészeti koncepciót,
* az intézmény szervezeti, vezetési, művészeti struktúrájára vonatkozó részletes elképzeléseit, amennyiben az lehetséges a közreműködő alkotótársak személyének megnevezésével,
* közönségszervezéssel, eredményes marketing tevékenységgel kapcsolatos elgondolásait,
* belföldi és külföldi előadó-művészeti szervezetekkel kialakítandó szakmai együttműködés megszervezésével, kiépítésével kapcsolatos elképzeléseit,
* az intézmény gazdaságos és hatékony működtetésére, vezetésére vonatkozó határozott elképzeléseket.

**A pályázathoz csatolandó iratok:**

* részletes szakmai önéletrajz és a szakmai gyakorlat igazolása,
* a szakirányú végzettséget igazoló okiratok másolata azzal, hogy a pályázó a végzettséget tanúsító okiratok eredeti példányait köteles a munkaszerződés aláírásáig Debrecen Megyei Jogú Város Polgármesteri Hivatala Humán Főosztályán bemutatni,
* állami kitüntetések, díjak felsorolása és azok másolatai,
* három hónapnál nem régebbi erkölcsi bizonyítvány,
* nyilatkozat arra vonatkozóan, hogy az Mt. 211. § (1)-(2) bekezdésben szereplő összeférhetetlenség személyével kapcsolatban fennáll-e, megjelölve az összeférhetetlenség jellegét, formáját (az összeférhetetlenség fennállása esetén a mentesítésről és annak feltételeiről a munkáltató dönt),
* nyilatkozat, hogy a pályázó, a pályázati anyagban foglalt személyes adatainak a pályázati eljárással összefüggésben szükséges kezeléséhez hozzájárul,
* az előzetes nyilatkozatot arra vonatkozóan, hogy a pályázó sikeres pályázat esetén a pályázata nyilvánosságra hozatalához hozzájárul-e,
* nyilatkozat a vagyonnyilatkozat-tételi kötelezettség vállalásáról.

**A pályázati felhívás közzététele:** Az Emberi Erőforrások Minisztériuma (www.emmi.gov.hu), valamint Debrecen Megyei Jogú Város Önkormányzatának (www.debrecen.hu) honlapján történik.

**A pályázat benyújtásának határideje**: Az Emberi Erőforrások Minisztériuma honlapján való megjelenéstől számított 30 munkanap.

**A pályázat benyújtásának helye:** A pályázatot postai úton vagy személyesen és elektronikusan kell benyújtani.

Postai úton a pályázatot Debrecen Megyei Jogú Város Önkormányzata Közgyűlése címére (4026 Debrecen, Kálvin tér 11. Debrecen Megyei Jogú Város Polgármesteri Hivatala Humán Főosztály) zárt borítékban 3 példányban kell benyújtani. A borítékon kérjük feltüntetni a „Pályázat a Csokonai Színház vezetői (igazgatói) munkakörének betöltésére” szöveget.

Személyesen: Debrecen Megyei Jogú Város Polgármesteri Hivatala, Új Városháza, Humán Főosztály (4026 Debrecen, Kálvin tér 11. szám, 107. iroda) lehet benyújtani.

A pályázatot elektronikusan „pdf” formátumban a human.fo@ph.debrecen.hu e-mail címre kell benyújtani.

A pályázati felhívással kapcsolatban tájékoztatás a Debrecen Megyei Jogú Város Polgármesteri Hivatala Humán Főosztályán, az 52/517-608-as telefonszámon kérhető. Az intézménnyel kapcsolatos további felvilágosítást, illetve szakmai kérdésekben információt a Kulturális Osztály nyújt az 52/517-704-es telefonszámon.

Az intézményt bemutató dokumentumok (alapító okirat, szervezeti és működési szabályzat, közszolgáltatási szerződés, a fenntartóval kötött megállapodás, Debrecen Megyei Jogú Város Kulturális Stratégiája 2018-2030, a 2017. évi intézményi költségvetés, a Debreceni Intézményműködtető Központtal kötött munkamegosztási megállapodás) Debrecen Megyei Jogú Város Polgármesteri Hivatala Kulturális Osztályán kérhetők, illetve átvehetők (4026 Debrecen, Kálvin tér 11., telefon: 52/517-704).

**A pályázat elbírálásának határideje:** A pályázatokat a véleményező szakmai bizottság ülését követő Közgyűlés ülésén kerül sor.

A pályázatokat a Korm. rendelet 4. § (1) bekezdése szerint létrehozott szakmai bizottság értékeli. A pályázat elbírálásáról, a munkakör betöltéséről a szakmai bizottság véleményét is mérlegelve, Kulturális Bizottsága véleményének kikérésével Debrecen Megyei Jogú Város Önkormányzatának Közgyűlése dönt.